– – – – – – – – – – – – – – – – – – – – – Furder, gnedige leve here, alsze denne j. g. ame latesten tom landesdage to Wolmar unszen rades geschickeden belaveden umme unsze stad to friende uth den geschefften, de by Wiborch geschen syn, darvan wy noch nicht dirfaren, bisunder nu overmals van deme hovetmanne darsulves van sodanen saken breve erlanget hebben, darvan wy j. g. ware aveschriffte senden hir ynnevorslaten, daruth he (!) vorstan moghe, wo de hovetman gement und gesynnet is de sake tegen unsze stadt antostellende, dat vor uns und den gemenen copman nicht weszen wolde. Worumme is unsze demodige bede, juwe g. na deme affschede tom landesdaghe ere bodeschop an den hovetman to Wiborch schicken wille, uns ut sodanen wemode to friende, dat men tovorn na unszen vorschriften wol mochte gekart hebben, so men buten yn parten nicht togelaten und vororlevet hadde, dar uns de knechte over den hals getagen worden, welke billick also jo nicht weszen solde etc. Hir dat beste inne to beschaffende, alsze wy uns des gantz to juwer g. vortruwen unde bidden des eyn vorhapet antwordt mit den ersten, wor wy uns mogen na richten. – – – – – – – – – – – – – – – – Gescreven in octava ascensionis Domini anno 1502.